Oficiālais Vēstnesis L 288 , 23/11/1993 Lpp. 0012 - 0015

Speciālizdevums somu valodā: Nodaļa 9 Sējums 2 Lpp. 0145

Speciālizdevums zviedru valodā: Nodaļa 9 Sējums 2 Lpp. 0145



Komisijas Regula (EK) Nr. 3199/93 (1993. gada 22. novembris) par spirta pilnīgas denaturēšanas procesu savstarpēju atzīšanu sakarā ar atbrīvojumu no akcīzes nodokļa EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 19. oktobra Direktīvu 92/83/EEK par akcīzes nodokļu struktūras saskaņošanu spirtam un alkoholiskiem dzērieniem [1], jo īpaši tās 27. panta 4. punktu, ņemot vērā Padomes 1992. gada 25. februāra Direktīvu 92/12/EEK par vispārēju režīmu akcīzes precēm un par šādu preču glabāšanu, transportēšanu un kontroli [2], kas grozīta ar Direktīvu 92/108/EEK [3], un jo īpaši tās 24. pantu, ņemot vērā Akcīzes nodokļu komitejas atzinumu, tā kā saskaņā ar Direktīvas 92/83/EEK 27. panta 1. punkta a) apakšpunktu dalībvalstīm ir jāatbrīvo no akcīzes nodokļa spirts, kas ir pilnībā denaturēts saskaņā ar kādas dalībvalsts prasībām, ar nosacījumu, ka šīs prasības ir pienācīgi paziņotas un pieņemtas saskaņā ar minētā panta 3. un 4. punktu; tā kā ir saņemti iebildumi pret paziņotajām prasībām; tā kā tādēļ, ņemot vērā minētā panta 4. punkta noteikumus, ir jāpieņem lēmums saskaņā ar Direktīvas 92/12/EEK 24. pantā paredzēto procedūru, IR PIEŅĒMUSI ŠO REGULU. 1. pants Denaturanti, ko katrā dalībvalstī izmanto, lai pilnīgi denaturētu spirtu saskaņā ar Direktīvas 92/83/EEK 27. panta 1. punkta a) apakšpunktu, ir raksturoti šīs regulas pielikumā. 2. pants Šī regula stājas spēkā tā publicēšanas dienā Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1993. gada 22. novembrī Komisijas vārdā — Komisijas locekle Christiane Scrivener [1] OV L 316, 31.10.1992., 21. lpp. [2] OV L 76, 23.3.1992., 1. lpp. [3] OV L 390, 31.12.1992., 124. lpp. -------------------------------------------------- PIELIKUMS Beļģija Pieci litri metilēna uz 1 hektolitru jebkādas koncentrācijas etilspirta un pietiekams daudzums krāsvielu, lai radītu raksturīgu zilu vai purpura (violetu) krāsu. "Metilēns" ir: - īstais metilēns, tas ir, neattīrīts metilspirts, ko ražo koksnes sausajā pārtvaicē un kurā ir vismaz 10 svara procenti acetona, - metilēna un metanola maisījums, kurā ir vismaz 60 svara procenti īstā metilēna un 10 svara procenti acetona, - maisījums, kurā ir metanols, acetons un pirogēnie piemaisījumi, kuram ir stipra empīreimatiska smaka un kurā ir vismaz 10 svara procenti acetona. Dānija Uz hektolitru tīra spirta: - 2 litri metiletilketona un - 3 litri metilizobutilketona. Vācija Uz hektolitru tīra spirta: 1) 0,75 litri metiletilketona, kuros ir: - 95 līdz 96 svara procenti metiletilketona, - 2,5 līdz 3 svara procenti metilizopropilketona, - 1,5 līdz 2 svara procenti etilizoamilketona (5-metil-3-heptanona), ar 0,25 litriem piridīna bāzu; 2) 1 litrs metiletilketona, kurā ir: - 95 līdz 96 svara procenti metiletilketona, - 2,5 līdz 3 svara procenti metilizopropilketona, - 1,5 līdz 2 svara procenti etilizoamilketona (5-metil-3-heptanona), ar 1 gramu denatonija benzoāta. Grieķija Pieci litri metilspirta uz hektolitru neattīrīta etilspirta, tam klāt vēl: - 0,5 % petrolejas, - 4 miljonās daļas metilēnzilā, - 1 % terpentīneļļas. Spānija Uz hektolitru tīra spirta: - 1 grams denatonija benzoāta, - 2 litri metiletilketona (butanona) un - 0,2 grami metilēnzilā (CI bāziskā zilā krāsviela 52015). Francija Vienam hektolitram etilspirta ar tilpumkoncentrāciju 90 % pievieno: - 3,5 litrus metilēna un - 1 litru izopropilspirta. Metilēns "type regie" Definīcija: Saskaņā ar 1955. gada 7. maija ministrijas lēmumu, kas pieņemts pēc konsultācijām ar Ekonomikas un finanšu ministrijas laboratoriju dienestu, metilēnam "type regie" jāatbilst šādiem noteikumiem: - tā tilpumkoncentrācijai 20 °C temperatūrā ir jābūt 90 % ar pielaidi ± 0,5, - tajā jābūt vismaz 6 % pirogēnu piemaisījumu (atskaitot ar sodu pārziepjojamas vielas un vielas, kas ir metilacetātu formā), - tajā jābūt ketoniem un ūdenim kā metilspirta papildinājumam līdz 100 %, - tam jābūt iegūtam tikai koksnes sausajā pārtvaicē, ko kontrolē nodokļu iestādes. Pirogēnie piemaisījumi ir īsti denaturanti. Tie piešķir maisījumam nepatīkamu garšu, padarot to nederīgu iekšķīgai lietošanai. Ķīmisko īpašību dēļ acetons ļauj laboratorijā vieglāk noteikt denaturantus spirtā. Visbeidzot, metilspirts ir denaturēšanas rādītājs. Tā vārīšanās temperatūra ir tuva etilspirta vārīšanās temperatūrai. Tādēļ to var atdalīt, tikai izmantojot īpašus paņēmienus vai aparātus. Parasti tas, pārsniedzot noteiktu procentuālu daudzumu, kas mainās atkarībā no dažādu tipu etilspirta, norāda, vai analizējamais spirts ir jau iepriekš denaturēts pamatprocesā. Īrija Mineralizēti denaturēti alkoholi: - 9,5 % koksnes darvas, - 0,5 % neattīrīta piridīna, - 0,025 unces metilvioletās krāsvielas (uz 100 galoniem tīra etilspirta), - 0,375 % naftas. NB. Koksnes darvu un neattīrītu piridīnu var aizstāt ar 10 % metilspirtu. Itālija Uz hektolitru tīra alkohola: - 125 grami tiofēna, - 0,8 grami denatonija benzoāta, - 0,4 grami sarkanās 51 krāsvielas (skābā krāsviela), - 2 litri metiletilketona. Luksemburga Pieci litri metilēna uz 1 hektolitru jebkādas koncentrācijas etilspirta un pietiekams daudzums krāsvielu, lai radītu raksturīgu zilu vai purpura (violetu) krāsu. "Metilēns" ir: - īstais metilēns, tas ir, neattīrīts metilspirts, ko ražo koksnes sausajā pārtvaicē un kurā ir vismaz 10 svara procenti acetona, - metilēna un metanola maisījums, kurā ir vismaz 60 svara procenti īstā metilēna un 10 svara procenti acetona, - maisījums, kurā ir metanols, acetons un pirogēni piemaisījumi, kuram ir stipra empīreimatiska smaka un kurā ir vismaz 10 svara procenti acetona. Nīderlande Uz hektolitru etilspirta: 5 litros maisījuma ir: - 60 tilpuma procenti metanola, - 11 tilpuma procenti fūzeļu eļļas (spirta destilācijas blakusproduktu koncentrāts), - 20 tilpuma procenti acetona, - 8 tilpuma procenti ūdens, - 0,5 tilpuma procenti butilspirta, - 0,5 tilpuma procenti formalīna (ūdens šķīdums, kurā ir 37 svara procenti formaldehīdu) ar krāsvielu, kuras daudzums un sastāvdaļas atbilst nosacījumiem, ko noteicis fiskālā dienesta ķīmiķis. Apvienotā Karaliste Bāze: - 90 tilpuma procenti etanola, 9,5 tilpuma procenti "koksnes darvas" [1] un 0,5 tilpuma procenti neattīrīta piridīna. Katriem 1000 bāzes litriem pievieno: - 3,75 litrus minerālās naftas (naftas) un - 1,5 miljonās daļas metilvioletā. [1] Koksnes darva var būt sintētiska, bet tai ir jārada īpašības, kas maisījumu, kurā ir 5 % koksnes darvas un 95 % spirta, padara nederīgu iekšķīgai lietošanai. To iegūst, ražojot relatīvi sarežģītu, bet stabilu vielu "kokteili", ko nevar viegli atdalīt no spirtiem."Koksnes darvas" sastāvs.Nav saraksta, kur būtu uzskaitītas obligātās sastāvdaļas, bet visas vai arī dažas no turpmāk minētajām vielām ietilpst apstiprinātajā sintētiskajā koksnes darvā: - piridīns, - piridīna bāzes, - alilspirts, - krotonaldehīds, - pikolīns, - denatonija benzoāts, - metilspirts. --------------------------------------------------